Pietarsaaressa moni haluaa elää omien arvojensa mukaan: lapsia ei rokoteta, virallisia suosituksia pidetään propagandana ja terveyttä hoidetaan hopeavedellä. Rokotuksista kieltäytyminen ei kuitenkaan ole vain yksityisasia.

Äiti ei me voida, oli 9-vuotias Lina sanonut. Ei me voida rokottaa sitä!

Mutta oli pakko. Jos koiran kanssa haluaa mennä näyttelyyn tai agilityyn, rokote täytyy antaa, pietarsaarelainen Marjut perusteli lapselle ja samalla itselleen. Kun piikki painui koiran turkkiin, hän ajatteli: Onneksi ihmisillä ei Suomessa ole näin. Onneksi lapset voivat mennä kouluun ja päiväkotiin rokottamatta.